Dudinka

Dudinka (russisk: Дудинка) er en by i Krasnojarsk kraj i Russland. Byen ligger ved den østlige (høyre) bredden av elva Jenisej, rundt 300 km oppstrøms fra munningen i Jenisejbukta i Nordishavet. Byen hadde 19 309 innbyggere i 2024 (folketelling 2002: 25 132 innb.). Historie Dudinka ble grunnlagt i 1667 som en vinterbosetning og en utpost for Mangazeja. I 1930 ble stedet utpekt til administrasjonssenter for regionen. Bystatus ble innvilget i 1951. I sovjetperioden frem til 1991 var byen stengt for utlendinger. I 2001 ble Dudinka igjen erklært som lukket by, og det kreves særskilt løyve for å besøke byen. Byen var hovedstad i det tidligere autonome distriktet Tajmyr, som fra 1. januar 2007 ble innlemmet i Krasnojarsk kraj. Økonomi og næringsliv Dudinka største virksomhet er havna, som eies av Nornickel. Havna kan trafikkeres av havgående fartøy og er en av de viktigste havnene i Sibir, og gir industribyen Norilsk, 90 kilometer mot øst, tilgang til Nordishavet og Nordøstpassasjen. Havna behandler frakt for Norilsk Nikkel og skiper ut 4,5 millioner tonn gods, hovedsakelig metaller, kull og malm. Dudinka fungerer også som elvehavn for trafikk videre oppover Jenisej, til Krasnojarsk og den transsibirske jernbanen. Fra 1978 har bruk av isbrytere på Jenisej muliggjort drift av havna hele året, unntatt under vårflommen og isløsningen i juni. Under flommen stiger elva opptil 15 meter, og alle havneanleggene oversvømmes. Havnekranene blir i denne perioden demontert og flyttet til et lager i sikker avstand fra elva inntil flommen er over (se bilde). I 1969 ble det bygget en gassrørledning fra gassfeltet Messojakha lenger vest, til Norilsk via Dudinka. Transport Den nordligste elektrifiserte jernbanen i verden knytter Dudinka til Norilsk og til Alykel lufthavn, 45 kilometer unna. Det er også veiforbindelse på strekningen. Tre kilometer sør for byen ligger den mindre Dudinka lufthavn. Referanser Eksterne lenker (ru) Offisielt nettsted (en) Dudinka – kategori av bilder, video eller lyd på Commons (ru) Stad Doedinka (en) Dudinka, kart og vær (en) Klima og vær i Dudinka (en) Soviet Arctic Marine Transportation (de) Gulag: Norilsker ITL (en) Elvecruise på Jenisej (en) Reiseberetning (ru) Tundra ved Dudinka, historiske fotos (1926) (ru) Utskipning av utrustning fra Dudinka til oljefeltet Wankor Arkivert 13. mars 2009 hos Wayback Machine. (en) Fotos fra Dudinka og omegn